บันทึกหลักการและเหตุผล

ประกอบร่างกฎกระทรวงกำหนดมาตรฐานด้านสถานที่ ความปลอดภัย และการให้บริการ

ในสถานประกอบการเพื่อสุขภาพประเภทกิจการการดูแลผู้สูงอายุและผู้มีภาวะพึ่งพิง

พ.ศ. ....

**หลักการ**

กำหนดมาตรฐานด้านสถานที่ ความปลอดภัย และการให้บริการในสถานประกอบการเพื่อสุขภาพประเภทกิจการการดูแลผู้สูงอายุและผู้มีภาวะพึ่งพิง

**เหตุผล**

 โดยที่มาตรา ๒๖ แห่งพระราชบัญญัติสถานประกอบการเพื่อสุขภาพ พ.ศ. ๒๕๕๙ บัญญัติให้มาตรฐานด้านสถานที่ ความปลอดภัย และการให้บริการในสถานประกอบการเพื่อสุขภาพแต่ละประเภทเป็นไปตามที่กำหนดในกฎกระทรวง จึงจำเป็นต้องออกกฎกระทรวงนี้

ร่าง

กฎกระทรวง

กำหนดมาตรฐานด้านสถานที่ ความปลอดภัย และการให้บริการ
ในสถานประกอบการเพื่อสุขภาพประเภทกิจการการดูแลผู้สูงอายุและผู้มีภาวะพึ่งพิง

พ.ศ. ....

 อาศัยอำนาจตามความในมาตรา ๔ วรรคหนึ่ง และมาตรา ๒๖ แห่งพระราชบัญญัติ สถานประกอบการเพื่อสุขภาพ พ.ศ. ๒๕๕๙ รัฐมนตรีว่าการกระทรวงสาธารณสุขออกกฎกระทรวงไว้ดังต่อไปนี้

หมวด ๑

มาตรฐานด้านสถานที่

 ข้อ 1 สถานประกอบการเพื่อสุขภาพ ประเภทกิจการการดูแลผู้สูงอายุและ ผู้มีภาวะพึ่งพิง ต้องมีลักษณะโดยทั่วไปด้านสถานที่ ดังต่อไปนี้

 (๑) ตั้งอยู่ในทำเลและสภาพแวดล้อมที่มีความปลอดภัยไม่เป็นอันตรายต่อสุขภาพ มีทางเข้าและออกสะดวก

 (๒) อาคารต้องดำเนินการตามกฎหมายว่าด้วยการควบคุมอาคาร โดยมีอาคารสถานที่และสภาพแวดล้อมที่เกื้อหนุนผู้รับบริการ

 (3) พื้นที่ที่ให้บริการทั้งภายในและภายนอกสถานประกอบการ

 (ก) ต้องสะอาดเป็นระเบียบเรียบร้อย

 (ข) กรณีใช้พื้นที่ประกอบกิจการอยู่ในอาคารเดียวกันกับการประกอบกิจการอื่น ต้องมีการแบ่งเขตพื้นที่บริเวณที่ให้บริการอย่างชัดเจน และต้องไม่รบกวนต่อการให้บริการใน สถานประกอบการเพื่อสุขภาพ

 (ค) มีพื้นที่ส่วนกลางเพื่อส่งเสริมคุณภาพชีวิตผู้สูงอายุหรือผู้มีภาวะพึ่งพิง สำหรับผู้รับบริการและเจ้าหน้าที่ในการประกอบกิจกรรมหรือสันทนาการที่หลากหลาย

 (4) กรณีสถานประกอบการเพื่อสุขภาพ มีการให้บริการหลายลักษณะ ต้องมีการแบ่งสัดส่วนให้ชัดเจน โดยจะต้องมีพื้นที่และลักษณะตามมาตรฐานของการให้บริการแต่ละประเภท

 (5) ต้องจัดให้มีหน่วยบริการในการประสานงาน แจ้งเหตุเตือนภัย อำนวยความสะดวก และอื่นๆตลอด 24 ชั่วโมง

 (6) มีการจัดการขยะมูลฝอย สิ่งปฏิกูล และน้ำเสียที่เหมาะสม

 (7) มีระบบการควบคุมพาหะนำโรคตามหลักสุขาภิบาล

 (8) พื้นที่บริเวณที่ให้บริการต้องมีแสงสว่างและการระบายอากาศที่เพียงพอและ ไม่มีกลิ่นอับทึบ

 (9) ห้องน้ำ มีลักษณะดังนี้

 (ก) ประตูเป็นแบบเปิดออกภายนอกหรือแบบบานเลื่อน ขนาดกว้างสุทธิ ไม่ต่ำกว่า ๙๐ เซนติเมตร มือจับแบบก้านโยกหรือแกนผลักและสามารถเปิดจากภายนอกได้

 (ข) ระดับพื้นผิวภายในห้องน้ำราบเรียบเสมอกัน ไม่ลื่น ไม่มีน้ำท่วมขัง

 (ค) โถส้วมชนิดนั่งราบ สูงจากพื้นไม่เกิน 45 เซนติเมตร มีพนักพิง มีราวจับ ชิดผนังอย่างน้อย ๑ ด้านเพื่อช่วยพยุง

 (ง) อ่างล้างมือ สูงจากพื้นไม่เกิน ๘๐ เซนติเมตร มีราวจับข้างอ่าง เพื่อช่วยพยุงตัวขณะยืน ก๊อกน้ำเป็นชนิดก้านโยก ก้านหมุนหรือระบบอัตโนมัติ

 (จ) บริเวณที่อาบน้ำ ที่นั่งสำหรับอาบน้ำสูงจากพื้นไม่เกิน ๔๕ เซนติเมตร ต้องมี พนักพิงที่มั่นคง มีราวจับที่ด้านข้างของที่นั่งเพื่อช่วยการพยุงตัว ก๊อกน้ำของฝักบัวเป็นชนิดก้านโยก หรือก้านหมุน

 (ฉ) ติดตั้งสัญญาณเรียกฉุกเฉินในห้องน้ำ

 (ช) มีระบบทำน้ำอุ่นที่ปลอดภัย

 (ซ) มีราวจับตั้งแต่ประตูไปจนถึงโถส้วมและบริเวณที่อาบน้ำ

 (10) การเดินสายไฟเป็นระเบียบ ใช้สายไฟถูกประเภท และมีการปฏิบัติตามหลักเกณฑ์การใช้ไฟฟ้าอย่างปลอดภัยดังต่อไปนี้

 (ก) สวิตซ์ สายไฟ ได้รับการบำรุงรักษาให้อยู่ในสภาพดีและปลอดภัย

 (ข) มีเส้นหรือขอบเขตแสดงบริเวณที่อาจมีอันตรายหรือห้ามเข้าใกล้

 (ค) มีอุปกรณ์ตัดไฟรองรับกรณีเกิดไฟซ็อตหรือรั่ว

 (ง) ระบบไฟฟ้าส่องสว่าง มีหลอดไฟติดตั้งไว้ทั้งในส่วนที่นอน ห้องน้ำ และ พื้นที่ใช้สอยทั่วไป

 (11) เครื่องเรือนต้องมีความปลอดภัยในการใช้สอย ไม่ก่อให้เกิดอันตราย ถ้ามีมุมแหลมต้องติดตั้งยางกันกระแทก เว้นแต่เป็นเครื่องมือทางการแพทย์

 ข้อ 2 สถานประกอบการเพื่อสุขภาพ ประเภทกิจการการดูแลผู้สูงอายุและผู้มีภาวะพึ่งพิง ที่มีลักษณะเป็นสถานที่พำนักอาศัยสำหรับผู้สูงอายุ ต้องมีลักษณะ ดังนี้

 (1) พื้นที่ที่ให้บริการทั้งภายในและภายนอกสถานประกอบการ ต้องมีความกว้างทางเดินหากใช้รถเข็นนั่ง ไม่น้อยกว่า 90 เซนติเมตร

 (2) ที่พักอาศัยของผู้รับบริการต้องปลอดจากเหตุรำคาญ ซึ่งอาจรบกวนความเป็นอยู่ที่สุขสบาย

 ข้อ 3 สถานประกอบการเพื่อสุขภาพ ประเภทกิจการการดูแลผู้สูงอายุและผู้มีภาวะพึ่งพิง ที่มีลักษณะเป็นสถานที่บริบาลดูแลผู้สูงอายุและผู้มีภาวะพึ่งพิง ต้องมีลักษณะ ดังนี้

 (1) พื้นที่ที่ให้บริการทั้งภายในและภายนอกสถานประกอบการ

 (ก) ต้องมีความกว้างระหว่างเตียงไม่น้อยกว่า 80 เซนติเมตร

 (ข) ความกว้างทางเดินหากใช้รถเข็นนั่ง ไม่น้อยกว่า 90 เซนติเมตร

 (2) ที่พักอาศัยของผู้รับบริการต้องปลอดจากเหตุรำคาญ ซึ่งอาจรบกวนความเป็นอยู่ที่สุขสบาย

หมวด ๒

มาตรฐานด้านความปลอดภัย

 ข้อ 4 สถานประกอบการเพื่อสุขภาพ ประเภทกิจการการดูแลผู้สูงอายุและ ผู้มีภาวะพึ่งพิง ต้องมีลักษณะโดยทั่วไปด้านความปลอดภัย ดังต่อไปนี้

 (๑) จัดให้มีชุดปฐมพยาบาล และแนวปฏิบัติในการปฐมพยาบาลไว้ใน สถานประกอบการ

 (2) จัดให้มีป้ายหรือข้อความ เพื่อแสดงเครื่องหมายหรือเตือน หรือการติดตั้งเครื่องป้องกันไม่ให้ผู้รับบริการเกิดอันตราย

 (3) จัดให้มีระบบป้องกันและควบคุมการติดเชื้อที่เหมาะสม

 (4) มีระบบสัญญาณเตือนเพลิงไหม้ และติดตั้งเครื่องดับเพลิงไว้ในตำแหน่งที่เห็นได้ชัดเจน อย่างน้อย 1 เครื่อง กรณีสถานประกอบการเพื่อสุขภาพที่มีพื้นที่การให้บริการมากกว่า 1 ชั้น ต้องติดตั้งเครื่องดับเพลิงไว้ในตำแหน่งที่เห็นได้ชัด อย่างน้อยชั้นละ 1 เครื่อง

(5) ติดตั้งระบบไฟฟ้าส่องสว่างสำรองตามช่องทางเดิน

 (6) จัดให้มีการฝึกอบรมผู้ดำเนินการและพนักงานที่เกี่ยวข้องกับการป้องกันและระงับอัคคีภัยปีละ ๑ ครั้ง

 (7) มีแนวปฏิบัติการป้องกันภาวะเสี่ยงและภาวะฉุกเฉิน

 (8) บุคลากรต้องได้รับการอบรมการช่วยฟื้นคืนชีพ (Cardio pulmonary resuscitation, CPR) และมีการฝึกซ้อมอย่างน้อยปีละ 1 ครั้ง

 (9) มีมาตรการตรวจสอบระบบความปลอดภัยในการให้บริการปีละ 1 ครั้ง

 ข้อ 5 สถานประกอบการเพื่อสุขภาพ ประเภทกิจการการดูแลผู้สูงอายุและผู้มีภาวะพึ่งพิง ที่มีลักษณะเป็นสถานที่พำนักอาศัยสำหรับผู้สูงอายุ และสถานที่บริบาลดูแลผู้สูงอายุและผู้มีภาวะพึ่งพิง นอกจากต้องมีระบบสัญญาณเตือนเพลิงไหม้ และติดตั้งเครื่องดับเพลิง ตามข้อ 4 (4) แล้วต้องติดตั้งตู้หัวฉีดน้ำดับเพลิง (PHC) ไว้ทุกชั้นด้วย

หมวด ๓

มาตรฐานด้านการให้บริการ

 ข้อ 6 สถานประกอบการเพื่อสุขภาพ ประเภทกิจการการดูแลผู้สูงอายุและ ผู้มีภาวะพึ่งพิง ต้องมีลักษณะโดยทั่วไปด้านการให้บริการ ดังต่อไปนี้

 (๑) มีการประเมินความต้องการการดูแลและความสามารถในการสื่อสารของผู้รับบริการเมื่อแรกรับ โดยมีการประเมินซ้ำทุก 3 เดือน

 (๒) มีแนวทางการปฏิบัติในการส่งเสริมสุขภาพ รวมถึงการฟื้นฟูสุขภาพของผู้สูงอายุบนพื้นฐานของแนวทางการปฏิบัติที่ดีและมีหลักฐานเชิงประจักษ์ที่ชัดเจน

 (๓) ให้บริการดูแลกิจวัตรประจำวัน (ADL) และกิจวัตรประจำวันต่อเนื่อง (IADL)

 (๔) ให้บริการอาหารที่สะอาดและปลอดภัย

 (5) ผู้รับบริการที่ต้องใช้ยาหรืออุปกรณ์สุขภาพประจำตัว ต้องได้รับการดูแลตามมาตรฐานอุปกรณ์เครื่องมือด้านสุขภาพที่ผ่านการพิจารณาจากแพทย์ผู้ดูแลแล้ว

 (6) จัดให้มีกิจกรรมสร้างเสริมสุขภาพแบบองค์รวม รวมทั้งกิจกรรมส่งเสริมสัมพันธภาพในสังคมตามความเหมาะสมแก่ผู้รับบริการ และสามารถเลือกตามความพอใจ หรือตามความสามารถของแต่ละบุคคล เพื่อพัฒนาคุณค่าในตัวเองและสร้างเสริมคุณภาพชีวิตของผู้รับบริการ

 (7) มีการบันทึก ติดตามการเปลี่ยนแปลงทางสุขภาวะของผู้รับบริการ

 (8) แสดงรายการให้บริการและอัตราค่าบริการไว้ในที่เปิดเผย มองเห็นได้ง่าย และสามารถตรวจสอบได้

 (9) มีการทำสัญญาหรือข้อตกลงการให้บริการระหว่างผู้ประกอบการกับญาติสายตรงหรือผู้แทนโดยชอบธรรม หรือผู้ที่ผู้รับบริการได้มอบหมายเป็นลายลักษณ์อักษรที่ชัดเจน

 (10) ให้บริการโดยคำนึงถึงความเป็นส่วนตัว และศักดิ์ศรีความเป็นมนุษย์ดังนี้

 (ก) การให้บริการส่งเสริมสุขภาพผู้สูงอายุต้องยึดหลักความเป็นส่วนตัวและเป็นไปตามความต้องการหรือความเต็มใจของผู้สูงอายุ

 (ข) ต้องมีแนวทางในการควบคุมดูแลป้องกัน ผู้สูงอายุจากการถูกกระทำต่อร่างกาย จิตใจ การเงิน และด้านอื่น ๆ รวมทั้งการล่วงละเมิดทางเพศ

 (ค) พนักงานที่เกี่ยวข้องต้องผ่านการอบรมหลักสูตรที่จำเป็นต่อการปฏิบัติหน้าที่เพื่อให้มีความรู้ ความเข้าใจเกี่ยวกับการป้องกันสิทธิและการให้ความคุ้มครองผู้สูงอายุ

 (ง) หากมีกิจกรรมส่งเสริมสุขภาพที่เป็นการพำนักระยะยาวหรือมีกิจกรรม พักค้าง ต้องจัดให้มีอัตรากำลังในการเฝ้าระวังหรืออยู่เวรยามในตอนกลางคืนอย่างเหมาะสม มีประสิทธิภาพและพอเพียง

 (จ) มีการรักษาความลับของผู้สูงอายุ โดยต้องไม่เปิดเผยข้อมูลส่วนตัวต่อบุคคลภายนอกในมาตรฐานเดียวกับการรักษาสิทธิของผู้ป่วย

 (ฉ) การเปิดเผยข้อมูลเกี่ยวกับสุขภาพและการดูแลต้องให้ข้อมูลแก่ญาติสายตรงหรือผู้แทนโดยชอบธรรม หรือผู้ที่ผู้รับบริการได้มอบหมายเป็นลายลักษณ์อักษร

 (11) สิทธิด้านสุขภาพของผู้สูงอายุ

 (ก) ผู้สูงอายุควรได้รับรู้ข่าวสารเท่าที่ผู้สูงอายุต้องการ และมีการให้ข้อมูลเกี่ยวกับสภาวะร่างกายของตัวผู้สูงอายุเอง

 (ข) ผู้สูงอายุหรือผู้แทนต้องได้รับการแจ้งค่าใช้จ่ายในการส่งเสริมสุขภาพรวมทั้งกิจกรรมต่าง ๆ ที่ผู้สูงอายุสมัครใจเข้าร่วม

 (ค) ผู้สูงอายุหรือผู้แทนต้องได้รับรู้กระบวนการ ความก้าวหน้าในการส่งเสริมสุขภาพในปัจจุบัน และมีส่วนร่วมในการวางแผนการดูแลขณะเกิดเหตุฉุกเฉิน หรือกรณีที่เกิดการเจ็บป่วย การประสานงานกับสถานพยาบาลที่รับส่งต่อ การตรวจสอบสิทธิการรักษาพยาบาลการดูแลในระยะยาวที่อาจจะเกิดขึ้น เป็นต้น

 (ง) ผู้สูงอายุควรได้รับความรู้เกี่ยวกับสิทธิของตนเองและการดูแลตนเองเพื่อการพัฒนาศักยภาพและการส่งเสริมสุขภาพของตนเอง

 (12) จัดให้มีกิจกรรมสร้างเสริมคุณภาพชีวิตของผู้รับบริการตามความเหมาะสม

 ข้อ 7 สถานประกอบการการดูแลผู้สูงอายุและผู้มีภาวะพึ่งพิง ที่มีลักษณะเป็นสถานที่พำนักอาศัยสำหรับผู้สูงอายุ และสถานที่บริบาลดูแลผู้สูงอายุและผู้มีภาวะพึ่งพิง ต้องมีลักษณะ ดังนี้

 (ก) มีการประสานงานกับทีมสหสาขาวิชาชีพในการให้การดูแล ด้านการส่งเสริมสุขภาพและการฟื้นฟูแก่ผู้สูงอายุตามชุดสิทธิประโยชน์ของผู้สูงอายุ

 (ข) มีระบบการส่งต่อในกรณีผู้รับบริการเกิดการเจ็บป่วยฉุกเฉิน

 ให้ไว้ ณ วันที่ พ.ศ. ....

 รัฐมนตรีว่าการกระทรวงสาธารณสุข